《天香 杨妃出浴图，用小苏潭韵》
清代·叶绍本

秘殿风薰，绮窗云暖，屏山八尺初展。蕙质凝脂，兰汤沃雪，摇动翠鬟微颤。

罗巾轻拭，怕婴体、肤痕一线。分付牢钓屈戌，莫教潜窥人赚。

闲听侍儿低唤。算沈香、已排芳宴。恰把云翘徐整，粉凝酥汗。

为问春风灵液，是谁称、宫庭葛衣浣。可惜华池，蓬莱清浅。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。